Anexa nr. 23 la decizia Consiliului municipal Chişinău nr. 2/6 din 06.07.2016

**REGULAMENTUL**

**privind finanțarea în bază de cost standard per elev a instituțiilor**

**municipale de învățământ primar și secundar general**

**pe anul 2016**

1. **Dispoziții generale**

1. Prezentul Regulament are drept temei Hotărârea de Guvern nr. 868 din 08.10.2014 „Cu privire la finanţarea în bază de cost standard per elev a instituţiilor de învățământ primar şi secundar general din subordinea autorităților publice locale de nivelul al doilea” şi stabileşte metodologia privind finanţarea pe bază de formulă, formarea, repartizarea şi utilizarea mijloacelor componentei municipale.

2. Conform noii metodologii, în anul 2016, determinarea volumului alocaţiilor unei instituţii se efectuează după următoarea formulă:

**V = (A x N + B) x K + R + I ,**

în care:

**V** – volumul alocaţiilor pentru o instituţie de învățământ;

**A** – normativul valoric pentru un ,,elev ponderat”, luat în calcul la stabilirea transferurilor categoriale pe anul bugetar conform notelor metodologice privind elaborarea de către autoritățile administrației publice locale a proiectelor bugetelor locale pe un an bugetar și estimările pe următorii 2 ani;

**B** – normativul valoric pentru o instituţie, luat în calcul la stabilirea transferurilor categoriale pe anul bugetar conform notelor metodologice privind elaborarea de către autoritățile administrației publice locale a proiectelor bugetelor locale pe un an bugetar și estimările pe următorii 2 ani;

**N** – numărul de ,,elevi ponderaţi” dintr-o instituţie de învățământ;

**K** – coeficientul egal cu 0,95, care nu poate fi mai mic decât această valoare;

**R** – alocaţiile repartizate unei instituţii concrete din componenta municipală;

**I -** alocațiile repartizate unei instituții concrete din Fondul pentru educație incluzivă.

3. Numărul de „elevi ponderaţi” (**N**) pentru fiecare instituţie de învățământ se determină în baza datelor cu privire la numărul de elevi din grupele de clase I - IV, V - IX şi X - XII, la sfârşitul perioadei de gestiune (col. 9) din raportul pe primele 9 luni ale anului precedent, conform formularului nr. 3R-BL „Raportul privind îndeplinirea planului de reţea, state şi contingente în instituţiile finanţate din bugetele locale”, aprobat prin ordinul ministrului Finanţelor nr. 142 din 25.10.2010. Pentru calcularea numărului de ,,elevi ponderați” se aplică următorii coeficienți de pondere:

**0,75** – pentru elevii claselor I - IV;

**1,00** – pentru elevii claselor V - IX;

**1,22** – pentru elevii claselor X -XII.

4. Diferenţa dintre mijloacele financiare alocate instituţiei şcolare pe bază de formulă este acoperită, în măsura posibilităților, din contul mijloacelor componentei municipale şi din sursele acumulate pe parcursul anului respectiv în bugetul municipal, în baza Programului de susținere a instituțiilor cu sold negativ, elaborat pentru fiecare instituție, cu formularea propunerilor de eficientizare și optimizare a cheltuielilor pe parcursul anului 2016, prin dispoziția primarului general al municipiului Chișinău, și aprobarea ulterioară a acestora de către Consiliul municipal Chișinău.

5. Formula se va extinde asupra componentei de bază a bugetului și va cuprinde:

5.1 cheltuielile curente,inclusiv pentru serviciile de educație incluzivă, cu excepția cheltuielilor pentru alimentație și activitatea grupelor de pregătire obligatorie a copiilor pentru școală**;**

5.2cheltuielile pentru alimentația elevilor ca parte componentă a cheltuielilor curente, care se calculează separat după metodologia stabilită și se include în volumul de cheltuieli pentru întreținerea instituției de învățământ primar și secundar general.

1. **Aprobarea alocaţiilor pentru instituţiile   
   de învăţământ și autonomia școlară a instituțiilor de învățământ**

   6. Volumul alocaţiilor pentru fiecare instituţie de învăţământ, calculate în bază de formulă, se aprobă anual de către Consiliul municipal Chișinău.   
    7. Suma alocaţiilor pentru şcolile primare-grădiniţă este formată din două componente:  
    7.1  pentru elevii claselor I-IV – conform formulei, ţinându-se cont de numărul de „elevi ponderaţi”;  
 7.2 pentru copiii din grupele de grădiniţă – în baza actelor normative în vigoare.

  8. Conducătorul instituţiei de învăţământ este executor de buget, împuternicit cu dreptul de a efectua cheltuieli de la buget în limitele alocaţiilor aprobate.  
    9. Instituţiile de învăţământ au următoarele competenţe şi responsabilităţi:  
 9.1 elaborează şi prezintă propuneri privind alocațiile bugetare necesare, conform termenelor şi cerinţelor stabilite;

9.2 repartizează limitele de alocaţii bugetare conform clasificației bugetare;  
 9.3 îşi asumă angajamente bugetare şi efectuează cheltuieli în limitele alocaţiilor bugetare aprobate şi în scopurile legate de activitatea instituţiilor de învăţământ.

1. **Rectificarea, executarea și raportarea**

**bugetului aprobat pentru educaţie**

10. Rectificarea bugetului ce vizează domeniul educaţiei, aprobat de Consiliului municipal Chișinău, se realizează în următoarele situaţii:

10.1 modificarea plafoanelor de cheltuieli, estimate de Ministerul Finanţelor, conform prevederilor legislației în vigoare;  
  10.2 lichidarea instituţiei de învăţământ;  
  10.3 schimbarea numărului de elevi ai instituției cu 5 la sută mai mult, ca urmare a transferurilor elevilor dintr-o instituție în alta, în cazul modificării numărului de clase.

11. Rectificările în bugetele aprobate ale instituțiilor de învăţământ se efectuează în baza deciziei Consiliului municipal Chișinău, operându-se modificări de majorare (+) sau micşorare (-) în bugetele instituțiilor vizate.

    12. În ceea ce privește executarea bugetului instituţiilor de învăţământ, această chestiune este reglementată de actele normative în vigoare.  
    13. Soldurile băneşti înregistrate la data încheierii anului bugetar din transferurile categoriale se acumulează în componenta municipală pentru utilizare în anul respectiv.  
   14. Rapoartele financiare privind executarea bugetului instituţiilor de învăţământ se întocmesc conform prevederilor legislaţiei în vigoare și se prezintă în instanța superioară.

SECRETAR AL CONSILIULUI

Valeriu Didencu