Anexa nr. 23.1 la decizia Consiliului municipal Chişinău nr. 2/6 din 06.07.2016

**Regulamentul privind**

**repartizarea și utilizarea mijloacelor financiare din**

**componenta municipală pe anul 2016**

**I. Dispoziții generale**

    1. Repartizarea mijloacelor financiare centralizate din componenta municipală se efectuează în baza dispoziției primarului general, după care se aprobă prin decizia Consiliului municipal Chișinău, în scopul finanţării suplimentare a instituţiilor de învăţământ și al îmbunătăţirii condiţiilor de educaţie.

2. Mijloacele financiare din componenta municipală se repartizează instituțiilor de învățământ, cu excepția gimnaziilor mici.

**II. Modul de formare a componentei municipale**

3. Componenta municipală este formată din:

3.1 Mijloace centralizate în mărime de 3 % din volumul transferurilor categoriale, calculate conform formulei, inclusiv:

- mijloace centralizate în mărime de 3 % din normativul valoric pentru un ,,elev ponderat” (numărul de „elevi ponderaţi” înmulțit cu normativul valoric pentru un ,,elev ponderat”);

- mijloace centralizate în mărime de 3 % din normativul valoric pentru o instituţie (numărul de instituţii înmulțit cu normativul valoric pentru o instituţie);

3.2 Economia formată în urma raţionalizării reţelei de instituţii la situaţia din 01.10.2015 – diferenţa dintre numărul de instituţii conform rapoartelor pe primele 9 luni ale anului 2007 şi primele 9 luni ale anului 2015, înmulțită cu normativul valoric pentru o instituţie;

3.3 Economia formată în urma reducerii numărului de ,,elevi ponderați”, calculată ca diferență dintre numărul de ,,elevi ponderați” conform raportului pe primele 9 luni ale anului bugetar curent și numărul de ,,elevi ponderați” conform raportului pe primele 9 luni ale anului bugetar precedent, înmulțită cu normativul valoric pentru un ,,elev ponderat”;

3.4 Economia formată ca diferenţă dintre alocaţiile prevăzute pentru instituţiile mici, calculate în baza formulei de către administrația locală şi alocaţiile calculate de către Ministerul Finanţelor în baza formulei.

**III. Repartizarea mijloacelor componentei municipale**

 4. Mijloacele financiare din componenta municipală se direcţionează distinct pentru finanţarea cheltuielilor ce ţin de:

4.1 transportarea elevilor la/de la şcoală, care vor fi efectuate conform cheltuielilor efective;

4.2 întreţinerea elevilor în cămin;

4.3 funcţionarea şcolilor primare şi/sau a şcolilor primare-grădiniţă mici;

4.4 funcţionarea şcolilor mici care nu pot fi închise;

4.5 efectuarea reparaţiilor capitale şi procurarea mijloacelor fixe.

SECRETAR AL CONSILIULUI

Valeriu Didencu